প্রধানমন্ত্রী সব বিষয়ে ভাষণ দেন, টুইট করেন, মনের কথা বলেন। কিন্তু একটি বিষয়ে নরেন্দ্র মোদী চুপ কেন? আমেরিকায় ভারতীয়দের উপর হামলা ও দুই ভারতীয়র মৃত্যু নিয়ে প্রধানমন্ত্রীর নীরবতা নিয়ে প্রশ্ন তুললেন বিরোধীরা।
বৃহস্পতিবার সংসদের বাজেট অধিবেশনের দ্বিতীয় দফা শুরু হল। তার আগেই সংসদ চত্বরের বাইরে ধরনা দিল তৃণমূল কংগ্রেসের সাংসদরা। লোকসভার ভিতরে দলের নেতা সৌগত রায় প্রশ্ন করেন, ‘ভারতীয় সফ্টওয়্যার ইঞ্জিনিয়ার শ্রীনিবাস কুচিভোটলা আমেরিকায় বর্ণবিদ্বেষের শিকার হয়েছেন। গুলিবিদ্ধ হয়ে মারা গিয়েছেন। তাঁর বন্ধু আহত হয়েছেন। হার্নিশ পটেল নামে আরও একজন ভারতীয় বর্ণবিদ্বেষীর গুলিতে নিহত হয়েছেন। মার্কিন যুক্তরাষ্ট্রে নতুন সরকার আসার পরে এই আক্রমণ বেড়েছে। কিন্তু আমাদের প্রধানমন্ত্রী যিনি সব বিষয়ে সরব, তিনি অদ্ভূত ভাবে নীরব। তিনি চুপ কেন?’
আরও পড়ুন:—
শনিবারের বারবেলা নিয়ে খুব চিন্তায় মমতা। কী হবে কেউ জানে না
দু’দফায় বিধানসভায় এলেও স্বাস্থ্য বাজেটে গরহাজির স্বাস্থ্যমন্ত্রী

সংসদের বাইরে তৃণমূল সাংসদদের বিক্ষোভ। ছবি সৌজন্য: এআইটিসি ট্যুইটার অ্যাকাউন্ট
সৌগতর আগে কংগ্রেসের লোকসভার দলনেতা মল্লিকার্জুন খারগেও একই প্রশ্ন করেন। তিনি বলেন, ‘প্রধানমন্ত্রী সব বিষয়েই টুইট করেন। কিন্তু তিনি এই ইস্যুতে কেন কথা বলছেন না?’
বিরোধীদের প্রশ্নের মুখে পড়ে প্রধানমন্ত্রী নয়, স্বরাষ্ট্রমন্ত্রী রাজনাথ সিংহ সংসদে জানান, আমেরিকায় যাতে ভারতীয়রা সুরক্ষিত থাকেন, তা নিশ্চিত করতে সরকার সব রকম ব্যবস্থা নিচ্ছে। আগামী সপ্তাহে এই ইস্যুতে সংসদে আলোচনা হবে বলে আশ্বাস দেন রাজনাথ।

লোকসভায় বক্তব্য রাখছেন কংগ্রেস নেতা মল্লিকার্জুন খারগে। ছবি সৌজন্য: লোকসভা টিভি